Ja, og det finnes mange grunner til at det lønner seg. For det første er vindkraft grønn energi, og viktig for at Norge skal nå sine klimamål. Norge har historisk vært et land med kraftoverskudd og lave kraftpriser. Kraftoverskuddet har vært et konkurransefortrinn for industrien i Norge da det har gitt lavere kostnadsnivå. Dette fortrinnet må vi beholde. Samfunnet vårt skal elektrifiseres, og dersom vi ikke bygger mer kraft vil kraftoverskuddet forsvinne og kraftprisene vil øke. Kraftprisens betydning for industrien er stor, og uten nye langsiktige kraftavtaler innen 2030 kan man risikere tap av industri og arbeidsplasser i mange distriktskommuner. Vindkraft på land er den billigste formen for ny storskala fornybar energiproduksjon, og kan gi lavere kraftpriser for industrien i Norge gjennom langsiktige kraftavtaler. Samtidig vil mer kraft inn i et marked gi lavere kraftpriser for husholdninger. Det er selvfølgelig vanskelig å spå utfallet av hvordan andre variabler påvirker strømprisene i fremtiden.
I tillegg er realisering av landbaserte vindkraftanlegg god distriktsutvikling fordi det genererer betydelige årlige inntekter til kommune og lokalsamfunn. I tillegg vil vindkraftverket gi varige arbeidsplasser over en konsesjonsperiode på 25-30 år. Gjennom inntektsskatt, grunnrenteskatt og innmatingstariff vil det også gi offentlige inntekter til staten, utover de kommunale inntektene.